Nos Alaydis ducissa, mater ducis Burgundie, notum facimus universis presentes litteras inspecturis quod Odo de Chauz, miles, in presentia nostra constitutus, concessit, dedit et tradidit Deo et beate Marie Loci Dei et sanctimonialibus ibidem Deo servientibus in puram et perpetuam elemosinam pro remedio anime sue et antecessorum suorum duodecim jugera terre site in territorio de Chauz in finagio quod dicitur Crae, quorum duo sita sunt juxta grangiam dictarum sanctimonialium, decem vero sita sunt juxta terram canonicorum Virgeii. Dedit etiam et concessit supradictus Odo sepedictis sanctimonialibus liberum usagium in omnibus pascuis, aquis, egressibus et ingressibus palustribus in toto territorio de Chauz ad opus ipsarum et suorum tam familie quam animalium. Hec autem donatio facta est laude et assensu Margarete, uxoris dicti Odonis, et filiorum suorum, videlicet Symonis, Petri et Stephani. Et ut hoc ratum et firmum in posterum habeatur, ad preces supradictorum Odonis, Margarete uxoris ejus et filiorum suorum, presentem paginam tradidimus supradictis sanctimonialibus sigilli nostri munimine roboratam. Actum anno Domini Mo CCo quadragesimo nono, mense marcio.